אחמד זוויל

אַחְמַד חַסַן זֶווֵיל (בערבית: أحمد حسن زويل; באנגלית: Ahmed Hassan Zewail; 26 בפברואר 1946 – 2 באוגוסט 2016) היה כימאי מצרי-אמריקני שזכה בפרס נובל לכימיה בשנת 1999 על עבודתו החלוצית בחקר תגובות כימיות בטווחי זמן קצרים ביותר. הוא כיהן כפרופסור בקתדרה לכימיה ע"ש לינוס פולינג, פרופסור לפיזיקה ומנהל המרכז לביולוגיה פיזית למדע וטכנולוגיה אולטרה-מהירים במכון הטכנולוגי של קליפורניה.

ביוגרפיה

זוויל נולד בדמנהור, 60 קילומטרים דרום-מזרחית לאלכסנדריה, וגדל בדאסוק במשפחה מוסלמית. הוא היה בנם של חסן זוויל, מכונאי במקצועו שעבד בהמשך כפקיד ממשלתי, ושל אשתו, רווחיה דאר.
סיים תואר ראשון באוניברסיטת אלכסנדריה ואחר כך עבר לארצות הברית, שם קיבל תואר דוקטור מאוניברסיטת פנסילבניה. לאחר מחקר בתר-דוקטורט באוניברסיטת קליפורניה בברקלי, עבר בשנת 1976 למכון הטכנולוגי של קליפורניה (Caltech) ומאז ועד מותו כיהן בו כחוקר. בשנת 1990 מונה לראש הקתדרה לכימיה פיזיקלית על שם לינוס פאולינג.

בעבודתו פיתח זוויל שיטה למעקב אחר אטומים ומולקולות במהלך התגובה הכימית, באמצעות הבזקי לייזר מהירים במרווחי זמן של פמטו-שניות (femtoseconds). כך התחקה במדויק אחר שבירתו של הקשר הכימי ויצירתו מחדש, והוכיח את קיומם של תוצרי ביניים שהיו תאורטיים בלבד לפני כן.

בשנת 1993 הוענק לאחמד זוויל, בישראל, פרס וולף לכימיה. בשנת 1999 היה למצרי השלישי שקיבל פרס נובל, אחרי אנואר סאדאת בשנת 1978 (פרס נובל לשלום) ונגיב מחפוז בשנת 1988 (פרס נובל לספרות). מאז עסק זוויל, לצד מחקרו, גם בפעילות ציבורית, א-פוליטית, להנחלת המחקר המדעי התקין במדינות מוסלמיות, במדינות ערב ובמיוחד במצרים.

חיים פרטיים
אחמד זוויל היה נשוי פעמיים. את אשתו הראשונה הכיר בעת לימודיו באוניברסיטת אלכסנדריה. הוא התגרש ב-1979 ובשנת 1989 התחתן שוב עם רופאה ממוצא סורי, דמה פאהם. נולדו לו ארבעה ילדים, שניים מכל מערכת נישואים.

פרסים ואותות הוקרה

ספרים
1992 - The chemical bond: structure and dynamics
1994 - Femtochemistry: ultrafast dynamics of the chemical bond שני כרכים
2008 - Physical biology: from atoms to medicine

אוטוביוגרפיה
2002 - Voyage through time. Walks of life to the Nobel Prize

קישורים חיצוניים

 אתר האינטרנט של זוויל במכון הטכנולוגי של קליפורניה
 פרס נובל בכימיה לשנת 1999 באתר פרס נובל

הערות שוליים

ערכים שבהם תבנית אתר רשמי אינה מתאימה להוספה אוטומטית
חברי האקדמיה המלכותית השוודית למדעים
זוכי פרס נובל לכימיה
מדענים מצרים
כימאים אמריקאים
זוכי פרס וולף לכימיה
סגל המכון הטכנולוגי של קליפורניה
עמיתים זרים בחברה המלכותית
זוכי פרס נובל מצרים
חברי האקדמיה הלאומית למדעים של ארצות הברית
חברי האקדמיה הרוסית למדעים
מדענים מוסלמים
מדענים ערבים
כימאים פיזיקליים
זוכי מדליית דייווי
זוכי מדליית בנג'מין פרנקלין
כותבי אוטוביוגרפיה אמריקאים
בעלי תואר דוקטור מאוניברסיטת פנסילבניה
מהגרים ממצרים לארצות הברית
מקבלי תואר דוקטור לשם כבוד מבית הספר הפוליטכני הפדרלי של לוזאן
בוגרי הקולג' לכימיה באוניברסיטת קליפורניה בברקלי
מוסלמים אמריקאים
מצרים שנולדו ב-1946
אמריקאים שנולדו ב-1946
מצרים שנפטרו ב-2016
אמריקאים שנפטרו ב-2016